Байлығын йәшергән – бөлгән, сирен йәшергән – үлгән, тигән тәрән кинәйәле әйтем бар. Етешһеҙлектәрҙе иғтибарламаҫҡа, хатта инҡар итергә ынтылыштың көтөлмәгән ауырлыҡтарға, үҫештә башҡа ҡәүемдәрҙән артта ҡалыуға килтереүен аңлау өсөн халҡыбыҙҙың кәм тигәндә ярты быуатлыҡ үткәненә нигеҙле ҡараш ташлау ҙа етә. Мәҫәлән, бер ҡасан да үҙ дәүләтселеге, совет власы урынлашҡанға тиклем милли яҙмаһы, милли иҡтисады, ижтимағи-сәйәси ойошмалары, эшселәр синыфы, киң билдәле шәхестәре һ.б. булмаған халыҡтың, ысынлап та, ирекле эволюцион үҫешкә дәғүә итеп, юғары бейеклектәр яулауы мөмкинме икән?